Kivonat az Innovációs és Technológiai Minisztérium „A felnőttképzés megújítása 2020”c. összefoglalásából

„A FELNŐTTKÉPZÉS ADATSZOLGÁLTATÁSI RENDSZERÉNEK (FAR) LÉTREHOZÁSA

A felnőttképzési rendszer megújítása során szükségessé vált a felnőttképzés korábbi adatszolgáltatási folyamatainak átfogó reformja is. Korábban a felnőttképzőknek a Felnőttképzési Információs Rendszerbe (FIR) kellett képzéseikkel kapcsolatosan adatot szolgáltatniuk (2019 előtt az engedélyezési eljárás és a képzési tevékenység jelentése is külön felületen történt). Emellett statisztikai adatszolgáltatási kötelezettségüknek is eleget kellett tenniük (OSAP 1665-ös adatlap) a FIRtől elkülönülten és eltérő határidőkkel. Ez párhuzamos és alacsony hatékonyságú adatszolgáltatást eredményezett. A FAR rendszer létrehozásának kiemelt célja volt, hogy a felnőttképzéshez kapcsolódó valamennyi adatszolgáltatás egy csatornán keresztül, teljesen digitálisan és egyszerűen teljesíthető módon történjen meg.”

„OKTATÁSI AZONOSÍTÓ SZÁM ALKALMAZÁSA A FELNŐTTKÉPZÉSBEN

Az Fktv. vhr. 25/A. §-a előírja, hogy a FAR-ban a képzésben részt vevő személyt az oktatási azonosító száma alapján kell nyilvántartani. Az oktatási azonosító szám kiadásának szabályozását az oktatási nyilvántartásról szóló 2018. évi LXXXIX törvény tartalmazza. Az oktatási azonosító használata a képzés időtartamától és jellegétől függetlenül kötelező. Ha a felnőttképző olyan képzésben részt vevő személlyel létesít felnőttképzési jogviszonyt, aki nem rendelkezik oktatási azonosító számmal, az Oktatási Hivatal (a továbbiakban: OH) a képzésben részt vevő személy számára oktatási azonosító számot hoz létre és a FAR-on keresztül elektronikus úton közli a felnőttképzővel.

Amennyiben adatainak a felnőttképzési államigazgatási szerv (PMKH) részére történő továbbítását a képzésben résztvevő személy letiltotta (lásd ennek lehetőségét a későbbiekben a bejelentés alapján végzett felnőttképzési tevékenységnél), de a képzésben résztvevő nem tudja az oktatási azonosítóját, vagy még nincs ilyen azonosítója, akkor az OH nyilvántartásából történő automatikus lekérdezéshez, vagy az azonosító létrehozásához feltétlenül szükség van a személyes adataira, amelyek az oktatási azonosító lekérdezése/létrehozása után a FAR-ból törlésre kerülnek.

Az oktatási azonosító szám bevezetése a köznevelés, a szakképzés és a felsőoktatás után a felnőttképzésben is két célt szolgál

• egyetlen oktatási azonosítóhoz rendelve álljon rendelkezésre valamennyi elvégzett képzésre vonatkozó adat egy adott személy esetében, ami a pályakövetési rendszer működésének alapja, illetve

• legyen egy olyan azonosító, amelyen keresztül anonim módon összekapcsolhatóvá válnak az egyes képzési és munkaerőpiaci adatbázisok, így téve lehetővé irányítói, szakmapolitikai elemzéseket.”

„BEJELENTÉS ALAPJÁN FOLYTATOTT FELNŐTTKÉPZÉSI TEVÉKENYSÉG

Az Fktv. személyi hatályának kiterjesztése mellett a másik legmarkánsabb változás, hogy – ahogy korábban bemutatásra került – a megújult feltételrendszer szerint felnőttképzési tevékenység a szolgáltatási tevékenység megkezdésének és folytatásának általános szabályai szerint bejelentés vagy engedély alapján végezhető. Az Fktv. 2/A-4. §-a szabályozza a felnőttképzési tevékenység folytatásának bejelentését, illetve engedélyezését. Az Fktv. 2/A. § (1) bekezdése rögzíti, hogy – alapesetben – a felnőttképzési tevékenység bejelentés alapján végezhető. A bejelentési kötelezettség teljesítése szándékoltan sokkal egyszerűbb, mint az engedélyezés feltételrendszere. Bejelentéshez kötött felnőttképzési tevékenység folytatása esetén nem kötelező előminősített képzési program alapján folytatni a tevékenységet, nincsenek kötelezően előírt, a képzés lebonyolításához szükséges személyi, tárgyi és kimeneti követelmények, nem kell az Fktv. 16. §-a szerinti képzési dokumentációt vezetnie a felnőttképzőnek, a felnőttképző gyakorlatilag papír alapú dokumentáció nélkül teljesítheti a képzéseihez tartozó adatszolgáltatási és dokumentációs kötelezettségét. A bejelentési eljárás költsége minimális, hiszen mindez egyszeri kötelezettség, maga az eljárás a felnőttképző alapadatainak megadásán keresztül egy tartalomvizsgálat nélküli egyszerű „regisztrációs” folyamat. A bejelentés igazgatási szolgáltatási díja az engedélyezési eljárás díjához képest elenyésző mértékű.”

„A személyes adatok szolgáltatása kapcsán felhívjuk a figyelmet arra, hogy az Fktv. 15. § (1) bekezdés a) pont ab) alpontja alapján bejelentéshez kötött felnőttképzési tevékenység esetén a képzésben résztvevő személynek lehetősége van előzetesen (írásban vagy a Ptk. „írásbeli alakhoz kötött jognyilatkozatra” vonatkozó rendelkezésének megfelelően) megtiltani a felnőttképző számára, hogy a résztvevő természetes személyazonosító adatait, elektronikus levelezési címét, illetve adóazonosító jelét továbbítsa a FAR rendszeren keresztül a PMKH felé. A felnőttképző a tiltás lehetőségéről köteles tájékoztatást nyújtani a képzésében résztvevő személy számára (Fktv. 17. § c) pont). Ez annyit jelent, hogy a résztvevő személynek a felnőttképző számára meg kell adnia a saját adatait, és azt tilthatja meg, hogy adatai egy részét a felnőttképző továbbíthassa a felnőttképzési államigazgatási szervnek (PMKH). Ha a képzésben részt vevő személy letiltja az adatai továbbítását, akkor tanúsítványt sem fog tudni kapni, így ezt a döntést ennek fényében kell meghoznia. Fontos hangsúlyozni ugyanakkor, hogy az adattovábbítás megtiltása nem terjed ki a résztvevő adatainak az OH felé történő továbbítására az oktatási azonosító megadása céljából, ez az adattovábbítás ugyanis nem tiltható meg.”

„…a törvény nem tesz különbséget módszertan vagy életkor alapján, mindegy, hogy a képzés egyéni, vagy csoportos formában valósul meg, ugyanaz vonatkozik a távoktatásos és a kontaktórás képzésekre is. Nem releváns a képzésben részt vevő személy életkora sem (tehát 18 év alatti személyek képzése is a törvény hatálya alá tartozik, amennyiben képzésük nem köznevelési intézmény vagy szakképző intézmény alapfeladata keretében valósul meg).”